Springbokspan: het Allister se oë oplaas oopgegaan?Handré Pollard (Foto GB Jordaan) Nou sal die groot vraag beantwoord kan word of Elton Jantjies en Damian de Allende die remskoene in die Springbokagterlyn is. Jantjies en De Allende is twee van die vier veranderinge wat die Springbokafrigter, Allister Coetzee, aan die beginspan gemaak het wat met 38-3 deur Ierland in Dublin geklop is vir Saterdag se toets teen Frankryk in Parys. Hulle word oplaas deur Handré Pollard en Francois Venter vervang, wat rigting moet gee nadat die Bokagterlyn sedert Junie begin ploeter het. Die ander skuiwe is die insluiting van die agtsteman Duane Vermeulen in die plek van Francois Louw, wat terugskuif flank toe in die beseerde Pieter-Steph du Toit se plek en die vaskopstut Wilco Louw wat die beseerde Coenie Oosthuizen vervang. Gaan die skuiwe die span versterk? Beslis, hoewel ŉ hele paar spelers verroes kan wees en die impak-bank nie soveel gehalte of ervaring as vroeër het nie. De Allende sal in baie van die ondersteuners se swakste Springbokspan nog oorweeg word wanneer daar om die braaivleisvure gesels word. Venter moes reeds lankal reeds sy kans gekry het, hoewel Jan Serfontein die voorkeurkeuse was voordat hy in Montpellier groener weivelde gaan opsoek het. Jantjies se selfvertroue het net soos vandeesmaand se salaris al hoe minder geraak. Ja, dalk het die spelpatroon hom nie gepas nie, want hy het al hoe dieper begin speel en sy taktiese skoppe was maar so-so. Maar wat het hy dan die span gesoek? As Pollard goed vertoon, sal hy na alle waarskynlikheid ook teen Italië speel, waar hy kan gedy. Jantjies is in elk geval nie beskikbaar vir die laaste toets teen Wallis nie, omdat dit buite die toetsvenster val en hy dan weer in Japan speel. Voorlangs kry Louw, wat byna in die hele toets teen die Iere gespeel het, sy kans om op te draf nadat Oosthuizen vroeg teen die Iere sy knieligamente beseer het. Louw is ŉ sterk skrumwerker, hoewel nie so balvaardig soos Oosthuizen nie. Francois Louw skuif terug na sy regmatige posisie as toekantflank. Hy, Siya Kolisi en Vermeulen behoort goed te kombineer. Vermeulen? Hou maar dop, want wanneer daar volgende jaar ŉ kaptein aangewys gaan word (dit is nou te sê wanneer, en nie as nie, Rassie Erasmus as hoofafrigter oorneem) sal dit Vermeulen wees. Daar is tien veranderinge aan die span wat die Franse in die derde toets in Junie geklop het, vanweë beserings, swak spelpeil en spelers wat oorsee gaan speel het. Dis hoekom die toets Saterdag uiters straf gaan wees, ondanks Venter, Pollard en Vermeulen se insluiting. Die Springbokspan (toetse en punte tussen hakies) – 15. Andries Coetzee (10 toetse, 0 punte), 14. Dillyn Leyds, (6, 0), 13. Jesse Kriel (26, 30), 12. Francois Venter (4, 0), 11. Courtnall Skosan (10, 10), 10. Handré Pollard (23, 190), 9. Ross Cronjé (7, 10), 8. Duane Vermeulen (37, 10), 7. Siya Kolisi (26, 20), 6. Francois Louw (55, 40), 5. Lood de Jager (33, 20), 4. Eben Etzebeth (kaptein, 64, 15), 3. Wilco Louw (2, 0), 2. Malcolm Marx (12, 15), 1. Tendai Mtawarira (96, 10). Bank: 16. Bongi Mbonambi, 17. Steven Kitshoff, 18. Trevor Nyakane, 19. Franco Mostert, 20. Dan du Preez, 21. Rudy Paige, 22. Elton Jantjies, 23. Damian de Allende.